Millilandaflug er óðum að færast í eðlilegt horf eftir covid-19 faraldurinn og er fjöldi brottfara að nálgast það sem var sumarið 2019.
Millilandaflug hefur aukist jafnt og þétt eftir að öllum samkomutakmörkunum var aflétt og dagurinn í dag ber þess merki. Komur og brottfarir frá Keflavíkurflugvelli eru 119 talsins.
En svona til samaburðar þá voru þetta um eða yfir 150 komur og brottfarir á dag yfir hásumarið 2019. Þannig að fjöldinn í dag sýnir kannski að við erum að nálgast þessar tölur.
Segir Guðjón Helgason, upplýsingafulltrúi Isavia. Á þriðja tug flugfélaga fljúga til og frá Keflavíkurflugvelli í sumar og nýir áfangastaðir bætast sífellt við. Þannig er EasyJet að hefja flug til Mílanó og fyrsta flug Play til Bandaríkjanna var farið í gær og opnar það enn frekari möguleika fyrir tengiflug yfir Atlantshafið. Fyrsta flug Play vestur var til Baltimore.
Miklar framkvæmdir standa yfir á flugvellinum í sumar og munu farþegar verða varir við það þótt reynt sé að draga úr áhrifum.
Við erum núna í ár og á næstu tveimur árum að fara að bæta við flugstöðina ríflega 20 þúsund fermetrum og það fer að slaga hátt í umfangið á Hörpunni. Það verða náttúrlega framkvæmdir í sumar og þar sem þetta er eitt stærsta framkvæmdaárið þá er alveg viðbúið að farþegar verði varir við framkvæmdir.
segir Guðjón og bætir við að sú kraftmikla viðspyrna sem orðið hefur sýni þörfin á stækkun flugvallarins.

Millilandaflug er óðum að færast í eðlilegt horf eftir covid-19 faraldurinn. 60 brottfarir eru frá Keflavíkurflugvelli í dag. 